albert ende isabel clara eugeni$
infante van spaignien * ertshertogen van oostenryck etc. doen
te wetene allen tegenwoordigen ende toecoemende dat wy ontfangen
hebben de supplicacie van matheeus truijens geboren van hasselt
oudt ontrent de dertich jaeren ende belast met huysvrouwe ende
twee cleyne kinderen inhoudende hoe dat hy suppliant van syne
kintsche daegen aff ende maer twelft jaeren oudt wesende
gedient gehadt hebbende over de nederzyde is door de genaede
goidts over de ses maenden naementelyck in maio lesteden voor
sinxen met vrouwe ende kinderen gecoemen herwaerts onder
onse gebiedt alwaer hij met syne huysvrouwe is onderwesen
*byder gracien goidts
geworden int heylich catholijck roomsch gelooff ende naementelijck
door pater thomas wiringius der societeyt iesu tot loven voorden
welcken in beyden oock versaeckende de voorgaende dolinge ende
ketterye door een generael bichte hebben aftgeleyt alle henne
souden hebben het heijlich sacrament des houwelijcx gelyck
sy waeren versaempt buyten de h. roomsche kercke iuxta
decretum sacrosancti concily tridentini doen vernieuwen ende
hebben door handen des voors. paters voor deerster onse van
hun leven ontfangen het $ h. sacrament des autaers met
vast voornemen van voortaen hun leven te beteren inde voors. h.
catholijcke roomsche religie te continueren ende dat hy suppliant
hem soude begeven in onsen dienste onder de boodstgesellen , als
in welcken dienst hy het meest is hervaeren ende soude nu
presenteren sijn geweest in dese leste monsteringe, ten waere
hem waer overcoemen het ongeluck van gevanckenisse binnen
onser stadt van antwerpen. want soo daer eenigen tijt sekeren
huysman syn gelt met spelen tegens den suppliant ende noch sekeren
anderen verloren hebbende was gaen claegen gelijckerwijs als
oft hem waer geschien geweest ongelyck ende bedroch is de
suppliant daerop geapprehendeert geworden ende geset opden ghe
vangenen steen waeren tuschen ende naer dat de suppliant den
voors. huysman hoewel naer rechte ongehouden dan om alle
rugie te schouwen ende door langer gevanckenisse een * ghe
posponeert te worden int aennemen vanden voors. dienst
alhier onder ons heeft gerestitueert ende wederomme gegeven
gehadt de geheele somme die hij hadde verlooren, naementelyck
vierentveertich gulden ten dyen eynde door syne huysvrouwe doende
versetten inde lombaerden het luttel dat hij hadde nyettegenstaende
hy daer van nijer en hadde genoten de helft is den officier der
voors. stadt antwerpen door quaede fortuyne des suppliants
gecoemen tot kennisse van selver ongeluck dwelck den
suppliant eenige maenden geleden ombegrepen is overcoemen
ter valckenburch in hollandt alwaer hij suppliant gegaen synde
om sekere affairen die hy daer noch hadde, ende wesende
gelogeert in sekere herberge, naer syn best onthouden de
wapen van orangien, ende hebbende des avonts gegeten volgens
herberchs gebruyck met eenen tobias .... soo de suppliant
was vertrocken naer sijne slaepcaemere om te gaen rusten
heeft den voors. tobias hem van boven soo daer ondertusschen
noch sekeren andere was innegecoemen met eenen speelman
*boven doorhaalde “een” staat “nyet”
geloepen dat hy met hem soude coemen drincken een pint wyns
ende naer lanck quellen ende tergen des voors. tobias, welcke den
suppliant schol voor eenen gierigaert naer dat hy was geworden
papouw ende soo voors. den suppliant beneden gecoemen sijnde ende te
vreden datmen een pint wijns alwaer oock twee ofte drye
soude tappen heeft den voors. tobias van deene impertinentie
aengevecht d’andere stekende den speelman deen stuckgoets
in sijne vele naer dander ende provockeren den suppliant dat hy
hem soude volgen, waer hy een man. ende ten lesten soo
verre coemende dat hy een hantvol gelt opde tafel daer henen
sma$chte, datter eenige stucken herwaerts en derwaerts
ter aerden vlogen soo daer naer int opraepen een stuck
alleen van xxi stuyvers soo hij seyde nyet en wiste te
vinden, heeft den voors. tobias beginnen te graeven opden
suppliant in desen gelyckerwys als oft dese dat stuck gelts
hadde gestolen gehadt, dwelck de suppliant hem grootelijck
aentrockende als die van seer degelyck eerlijcke ouders
gecoemen synde, hebbende syne moeder alnoch presentelyck
tot loven voors., welcke naest godt ende syne heyligen
principaelycke oorsaecke is van des suppliants ende synder
huysvrouwe voors. bekeeringe, hem insgelyck altijt eeren ende
degelyck heeft gedraegen gehadt, heeft den voors. tobias
gebeden dat hy sulcx van hem nyet en soude dencken ende
tot synder volcomen purge heeft terstont uuyt geschudt
broeck ende wambeys ende gewilt datmen aldaer in presentie
deselve soude visiteren ter bewijsinge van sijne onnooselheyt
ende dat hy tonrechte werdt van diverije geblammeert want
en tussen de voors. tobias soo de suppliant daer naer stilleken$
neffens hem was sittende sonder oock een poinct geweers
oft scherps by hem te hebben, heeft geprepareert syn
mes, meynende den suppliant van lijve te evelen, dwelck die
suppliant gewaer woordende heeft hem terstont den arm gevat
ende meteenen aftgenomen den houder die hij aenden sijde was
hebbende om hem alsoo te beter van hem te keeren. waer
naer die suppliant als die alleenlyck stont op sijne defensie ende
nyemandt en socht te offenderen den houder opde tafel
daer henen leggende heeft den voors. tobias wederomme
beginnen de beest te maecken meer alsvoore willende
den suppliant uuijterlyck met sijn mes op het lijff als wanneer
de suppliant wacker wederom vattende den houder, is den voors.
tobias nyettegenstaende de suppliant nijer en dede van roepen
dat hy soude achterwaerts blijven als een droncken dul
mensch coemen geloopen inden houder, ende is daer henen doot
ter aerden gevallen eer de suppliant wist waer hij was, ende
sonder dat den selven yet voor der oft anderssints daertoe
heeft gedaen , desen nyettegenstaende ende alhoewel de
suppliant int voors. feyt is soo onnoosel gelyck hierboven
mette waerheyt staet verhaelt ende dat hy den voors. huysman
nyet de heeft genoten hebbende syn geheel gelt gelyck
voors. is heeft wederomme gegeven, soo beducht hy
nochtans dat den officier oft schouteth onser voors. stadt
antwerpen hem alsvoore hebbende in hachten hem ter
causen van dyen sal willen aenspreken, ende al ist dat de
suppliant hem vast genoech betrouwe dat by dinformaetie te
nemen anders nijet en sal worden bevonden dan voors.
staet ende dat hy oversulcx rechtelijcke defensien genoech
heeft mochtans om ondertusschen opden steen nyet te
sitten consumeren heeft geraeden gevonden inne te gaen
den wech van gratie ende remissie van tgene soude moegen
wesen gepecceert soo eest dat wy de saecken voors. over
gemerckt ende eerst hierop gehadt hebbende het advuys vanden schoutet
onser voors. stadt van antwerpen geneycht wesende terbeden des
voors. suppliants hebben den selven suppliant inden gevalle alsboven
quijtgeschouwen ende vergeven, schelden quijte ende vergeven uuyt
sonderlinge gratien by desen onsen brieve tfeijt ende ongeval boven
geruert mitsgaeders alle offensie ende breucken corporele ende
criminele daer inne hy hem overmits ende uuijt saecken van
tgene des voors. is, tegen ons ende justicie eenichsints mach
hebben ontgaen ende misdraegen, ende hebben dijen aengaende hem
wedergestelt ende gerestitueert stellen weder ende restitueren
tot sijnen goeden naeme , faeme ende geruchte in onser voors.
lande van brabant ende allen andere onsen landen, heerlycheden
ende tot sijnen onverbeurden goeden in dijen hij eenige onder
ons heeft gelyck ende in alder manieren soo hy was voorde
toecompste vanden voors. feyte imponerende hierop een eeuwich
geswych onsen procureur generael ende allen anderen onsen justicieren
ende officiere wie sy syn, satisfactie ende beternisse ieerst
en voor al gedaen det partije geinteresseerde indyen die
noch nyet gedaen en sy ende eenige daertoe staet civilyck
alleenlyck, behoudelyck dat de voors. suppliant gehouden sal sijn
tvoors. feyt tegens ons te beteren civilyck naer gelegentheyt
vanden saecken ende faculteyt van sijne goeden met oock te
betaelen de redelycken costen van justicien hieromme alreede
gedaen ende te doene allet ter taxacien ende moderacien van onsen
seer lieven ende getrouwen die cancellier ende luyden van onsen
raede in brabant, die wy daertoe gecommitteert hebben ende
committeren by desen, ontbieden daeromme ende bevelen den selven
onsen cancellier ende raedtsluyden dat voor hen geroepen den
genen die daeromme behooren geroepen te sijne, sy procederen
wel ende deuchdelyck ter verificatie ende interinement van dese ende
totter taxacien ende moderatie vanden voors. emende ende costen van
justicie, alsoo sy sullen bevinden behoorende, welck interinement de
voors. suppliant gehouden sal syn te versoecken ende hem in persoone
te presenteren in onsen voors. raede binnen sesse maenden naest
coemende opde pene van te verbeuren deffect van desen ende dat
gedaen ende deselve civile boete ende costen van justicien ghe
taxeert ende betaelt sijn, in handen vanden genen dyen dat behooren
sal sy onsen voors. procureur generael in brabant ende alle andere
onse rechteren, justicieren, officieren ende ondersaeten tegenwoor
dige ende toecoemende dyen dat aengaen sal heure stedehouderen
ende een yegelyck van hen besondere soo hem toebehooren sal
doen, laeten ende gedoogen den voors. suppliant van deser onser
tegenwoordiger gracien ende remis en van alle dinhouden van dese
inder voegen ende manieren voore verhaelt rustelyck, vredelyck,
volcommelyck ende eeuwelyck genyeten ende gebruycken, sonder
hem te doene oft te laeten geschieden nu noch in toecoemende
tyden eenich hinder, letsel oft moeyenisse aen lyve noch aen
goeden ter contrarien, maer indyen syn lyff oft eenige van
syne onverbeurde goeden daerom gearresteert becommert oft
beleth waeren, dat sy die setten ende stellen terstont ende
sonder vertreck ter geheelder ende volcoemende delivrantie
want ons alsoo gelieft, ende ten eynde dat dit vast ende
gestadich blyve tot eeuwigen daege, soo hebben wy onsen
segel hier aen doen hangen behoudelyck in andere dingen
onsen rechte ende eenen yegelycken anderen dessyns gegeven
in onser stadt van bruessele den sesten aprilis int jaer
onsheeren sesthien hondert ende twintich onder opde plycke
stont geschreven aldus byden coninck onderteeckent i
cools ende was gesegelt met eenen groenen wasschen segel
uuythangende in groene zyde snoeren.